《新婚别》
明代·唐秩

人情浓交始，况两俱少年。席同七尺躯，卺合百年缘。

尊嫜景临暮，双双坐堂前。看我两人拜，一笑开春筵。

一生无契阔，誓如金石坚。岂知命途舛，兵火三更颠。

见我颜色好，黑索苦相牵。一步一下锤，迫我度山巅。

丈夫不忍舍，弃死走山缠。又怕刀鎗凶，远号尽一言。

此情难话了，瞑瞑东方天。满目太平世，干戈何惨然。

人生情难制，矧乃并头莲。本是天生合，今为人事迁。

此身虽去去，心内苦邅邅。若得数年好，此念亦少捐。

不惜为君死，痴图后会还。半璧初生月，何夜重团圆。

作者简介：唐秩，字水竹，号存吾。冑次子。为诸生时，异人授以道书，尤精符篆。会明世宗招方士，至京，授官博士，召入紫霄宫，号为“仙师”。隆庆初归，卒于淮安。有《海天孤鹤集》。清康熙《琼山县志》卷九有传。唐秩诗以民国二十四年海南书局印《海南丛书》第三集《传芳集》所收唐秩诗为底本，参校明陈是集《溟南诗选》（民国二十四年海南书局印行）。